Nota de premsa:

**La Nit 5.1: 10 anys de música, vins i humor a Barberà de la Conca**

**Concerts, monòlegs i enogastronomia seran els protagonistes del Festival els dies 18 i 19 de juliol**

**Un cartell musical eclèctic amb Mishima, Beth, Gorka Urbizu, Alosa, Remei de Ca la Fresca, Svetlana i Mar Pujol**

**Roger Coma, Ignasi Taltavull, Irene Francolí, Alba Segarra i Modgi completen el cartell amb humor**

**L’espai gastronòmic maridarà la cuina del Restaurant Portal 22 amb vins de la DO Conca de Barberà**

**Amb un acte previ i un epíleg, La Nit 5.1 2025 s’estendrà fins el 16 d’agost**

La Conca 5.1 ha presentat aquest matí la desena edició del Festival La Nit 5.1, qué es celebrarà el 18 i 19 de juliol a Barberà de la Conca. Una proposta cultural i enogastronòmica de referència al Camp de Tarragona que combina música, monòlegs, gastronomia i vins en un indret únic.

Leandre Romeu Serra, coordinador de La Conca 5.1, ha destacat *“la consolidació i extensió del Festival en aquest desè aniversari i l’aposta per estrènyer vincles amb Barberà de la Conca i amb els vins de la comarca.”*

Marc Rovira, alcalde de Barberà de la Conca ha posat de relleu que La Nit 5.1 *“ens posiciona com a destí cultural del Camp de Tarragona i genera valor al territori. Des de l’Ajuntament, seguirem apostant perquè segueixi sent un referent.”*

El cartell cultural de l’edició 2025 compta amb 14 artistes: 9 musicals i 5 monologuistes, configurant així dos dels tres grans espais del Festival: l’Espai Concerts i l’Espai de monòlegs ATOMS.

**Estils intergeneracionals: des de Mishima i Beth a Alosa i Remei de Ca La Fresca**

La Conca 5.1 segueix apostant per programar música en català, eclèctica, de qualitat, liderada per dones i que costa molt que actuï a la Conca de Barberà o en les comarques veïnes. Com a novetat, aquesta desena edició també comptarà amb la participació d’un grup d’Euskal Herria.

L’organització ha apostat per tres artistes per aquella generació que va veure néixer La Nit 5.1, com son Mishima, Beth o Gorka Urbizu, ex-cantant de Berri Txarrak. I quatre artistes per aquella generació que l’ha descobert fa poc, com son Alosa, Remei de Ca la Fresca, Svetlana i Mar Pujol. També hi haurà la presència dels punxadiscos Alexandre Bonanit i The selectress of the mourning sounds.

Leandre Romeu, organitzador de La Nit 5.1, ha posat de relleu que *“en 10 anys, no hem repetit mai cap grup de música”* i ha compartit la voluntat que el festival sigui *“una plataforma per a projectes emergents i consolidats en llengua catalana, que atragui a joves i adults de totes les generacions.”*

**5 anys en què l’humor és protagonista de La Nit 5.1 amb referents com Roger Coma i Ignasi Taltavull**

Els monòlegs i la comèdia en català són una proposta diferencial i inèdita en d’altres festivals del territori. Aquest any, La Nit 5.1 aglutinarà el millor *stand-up* en català, amb actuacions dels principals monologuistes del país com Roger Coma, Ignasi Taltavull i Irene Francolí gràcies a l’aposta de l’organització per un gènere que veiem *“en Festivals de Barcelona, però no als de casa”*. També actuaran humoristes consolidats i nous talents com Alba Segarra, una de les més prometedores del país i tornarà el Magí Garcia, Modgi, un clàssic del Festival.

Per segon any consecutiu, l’Espai de monòlegs estarà patrocinat per empresa d’enginyeria ATOMS. El seu fundador, Xavi Ferré, té clar que *“Riure és vida. Volíem tornar a patrocinar amb humor i donar suport a una iniciativa que apropa a artistes que normalment només veus si vas a la ciutat.”*

**Torna l’espai gastronòmic amb vins de la DO Conca de Barberà i degustacions del Portal 22**

La programació de La Nit 5.1, tant a nivell artístic com enogastronòmic, és sempre garantia de qualitat. En aquesta edició, destaquen els platets, tapes i postres que elaborarà el Restaurant Portal 22 de Valls.

Les propostes gastronòmiques del restaurant es podran maridar amb vins dels principals cellers de la DO Conca de Barberà, patrocinador de l’espai. Així doncs, el divendres 18 de juliol es podran degustar vins del Celler la Llena, Gabor Celler, Mas de la Sabatera, Mas Foraster, Pla de la Masó i de Carlania Celler, com a celler convidat. I el dissabte 19 de juliol dels Cellers Domenys, Celler la Llena, Gabor Celler, Mas Foraster, Pla de la Masó i Rendé Masdéu.

També hi haurà l’opció de consumir altres begudes, refrescos i aigua a La Barra 5.1 que muntarà la organització.

Ricard Sebastià, president de la DO Conca de Barberà, ha posat de relleu el vincle entre vi i cultura i ha destacat *“el gran interès que hi ha hagut entre els celler de la DO per repetir l’experiència. Cultura, vi, gastronomia, terra i pagesia van units i ha de seguir sent així”*

**De La Nit 5.1 a “Les Nits 5.1”: acte previ i epíleg**

En motiu del desè aniversari, enguany La Nit 5.1 es convertirà en “les nits 5.1”, perquè més enllà de consolidar els dos dies de festival, ha incorporat un epíleg i un pròleg amb una programació gratuïta.

En concret, el 16 de juliol es projectarà la pel·lícula *Gure Hitzak*, de Carles Cubos Serra, a la Sala del Vídeo de Barberà de la Conca amb la presència i col·loqui de l’autor. I el dia 16 d’agost, s’ha programat el concert de Carme Vives i Joia al Celler Carlania de Barberà de la Conca que servirà de cloenda d’aquesta edició ampliada i especial de LA NIT 5.1 2025.

**Gerard Miquel: l’artista gràfic de la Nit 5.1 2025. L’Associació reafirma l’aposta pel talent del territori**

El Festival sempre posa de relleu el talent artístic de la comarca i de la província. Aquest any, el disseny del cartell ha recaigut en el dissenyador Gerard Miquel, de l’Espluga de Francolí, qui ha presentat una proposta *“que intenta crear una seqüència amb les nou edicions anteriors”* i que *“remet a les tres arcades del Castell: la icona que més s’associa al Festival”*

**Entrades disponibles amb descomptes exclusius i col·laboracions especials**

Les entrades pels actes del 18 i 19 de juliol estaran a la venda a partir d’avui, dimecres 9 d’abril. L’abonament general tindrà un preu de sortida durant el mes d’abril de 32 € i l’entrada d'un dia de 18 €, que augmentarà el mes de maig i al mes de juliol. Es podran aconseguir a la web de la tiquetera cooperativa de Catalunya, Ticketic: <https://www.ticketic.org/ca/entrades/la-nit-5-1-2025>

Els barberencs i barberenques podran aconseguir les seves entrades nominatives i numerades amb descompte a l’Ajuntament de la població, des del 9 d’abril fins al 18 de juliol a les 13 h o fins a esgotar existències.

Per altra banda, també es podrà adquirir un abonament conjunt amb el Festival Maig de Santa Coloma de Queralt amb l’objectiu de “*reivindicar el territori a través de la complicitat entre festivals de petit format que ens posicionen al mapa cultural català”*

I per últim, totes aquelles persones que vulguin allargar la nit, podran dormir amb descompte d’entre un 5% i un 10 % a sis allotjaments de la Conca de Barberà: Casa Rural Les Voltes, Hotel Cal Maginet, Hostal El Senglar, Allotjament Rural Tossal de Maig, Cal Blasi Hotel i Villa Engracia

**Sobre La Nit 5.1**

La Nit 5.1 és un esdeveniment organitzat per l’Associació [La Conca 5.1](https://www.laconca51.cat/) en conveni amb l’Ajuntament de Barberà de la Conca. Compta amb el suport de la Diputació de Tarragona, la Generalitat de Catalunya i amb la col·laboració de la DO Conca de Barberà i l’empresa ATOMS.

**9 d’abril de 2025**

 **Associació La Conca 5.1**

[**https://www.laconca51.cat/**](https://www.laconca51.cat/)